Radd il-ħajr għar-rebħa fuq l-għedewwa Għall-mexxej tal-kor . Fuq l-għanja "Mut-labben". Salm ta' David. Infaħħrek, Mulej, b'qalbi kollha; inxandar għeġubijietek kollha! Nifraħ u nithenna bik; ngħanni lil ismek, int Alla l-għoli. Xħin jiġu lura l-għedewwa tiegħi, jitfixklu u jgħibu quddiemek. Għax int ħadt f'idejk id-dritt u l-kawża tiegħi, ta' mħallef ġust qgħadt fuq it-tron tiegħek. Ċanfart il-ġnus u qridt il-ħżiena; ħassart isimhom għal dejjem ta' dejjem. Intemmu l-għedewwa mħarbtin għal dejjem; bliethom qridtilhom, u tifkirithom intilfet magħhom. Imma l-Mulej isaltan għal dejjem, iwaqqaf għall-ħaqq it-tron tiegħu. Hu jagħmel ħaqq mid-dinja bil-ġustizzja, jiġġudika l-popli bis-sewwa. Ikun il-Mulej kenn għal min hu mgħakkes, kenn għalih fi żmien id-dwejjaq. Fik jittama min jagħraf lil ismek, għax int, Mulej, ma titlaqx 'il min ifittxek. Għannu lill-Mulej li joqgħod f'Sijon, xandru fost il-popli l-għemejjel tiegħu. Hu, li jitħallas mid-demm, jiftakar fihom, ma jinsiex għajjat l-imsejknin. Ħenn għalija, Mulej; ara n-niket tiegħi; inti rfajtni u ħriġtni minn bibien il-mewt; biex inxandar tifħirek kollu f'bibien il-belt ta' Sijon ; biex nifraħ minħabba l-ħelsien tiegħek. Waqgħu l-ġnus fil-ħofra li ħaffru; fix-xibka li ħbew inqabad riġilhom. Għarraf il-Mulej lilu nnifsu u għamel il-ħaqq, b'għemil idejh inqabad il-ħażin. Jinżlu l-ħżiena f'qiegħ l-art, il-ġnus kollha li jinsew 'l Alla. Għax l-imsejken ma jintesiex għal dejjem, it-tama tal-fqajrin ma tkunx għal dejjem fiergħa. Qum, Mulej! Ma jirbaħx il-bniedem! Ħa jidhru l-ġnus għall-ħaqq quddiemek. Itfa', Mulej, it-twerwir fuqhom, ħa jagħrfu l-ġnus li bnedmin huma.